ગુજરાતમાં ખાસ કરીને અમદાવાદ જેવા મોટા શહેરોમાં બળાત્કારની ઘટનાઓ ચોંકાવનારી હદે વધી રહી છે જેથી કાયદા વ્યવસ્થા પર સવાલો સર્જાયા છે અને સરકારનાં મહિલાઓ સુરક્ષિત હોવાના દાવાઓ પોકળ સાબિત થયા છે. છેલ્લાં બે વર્ષમાં ગુજરાતમાં બળાત્કારની ૧૮૮૭ ઘટનાઓ પોલીસ ચોપડે નોંધાઇ છે. રાજ્યનાં ગૃહવિભાગનાં જ આંકડા કહે છે કે, મેટ્રોસિટી અમદાવાદમાં ક્રાઇમરેટ વધી રહ્યો છે. બળાત્કારનાં કિસ્સાઓ પણ અમદાવાદમાં સૌથી વધુ નોંધાયા છે. આ અંગે પ્રાપ્ત માહિતી મુજબ, છેલ્લા બે વર્ષમાં દુષ્કર્મનાં અમદાવાદ શહેરમાં ૧૫૯ કેસો જયારે ગ્રામ્યમાં કુલ મળીને ૨૯૧ કેસો નોંધાયા છે, જે અમદાવાદીઓ માટે ઘણી શરમજનક વાત કહી શકાય. સુરત શહેર-જીલ્લામાં ૨૪૧, વડોદરામાં ૬૬, રાજકોટ શહેર અને જીલ્લામાં ૧૦૮ કેસો નોંધાયા છે. ચોંકાવનારી વાત તો એ છે કે, ગુજરાતનો એકેય જીલ્લો એવો નથી કે, જયાં બળાત્કારની ઘટના ના નોંધાઇ હોય. બનાસકાંઠા, કચ્છમાં બળાત્કારનાં કેસો નોંધપાત્ર રીતે નોંધાયા છે.